b'\n_START_ARTICLE_\nDemos\n_START_PARAGRAPH_\nDemos (m.kreik. \xce\xb4\xe1\xbf\x86\xce\xbc\xce\xbf\xcf\x82, d\xc4\x93mos) oli antiikin Kreikassa Attikan eli Ateenan kaupunkivaltion muodostaneen alueen osasta k\xc3\xa4ytetty nimitys. Demokset olivat antiikin Ateenan kaupunginosia tai muualla Attikassa sijainneita kaupunkeja, kyli\xc3\xa4 tai esimerkiksi kyl\xc3\xa4ryhmi\xc3\xa4. Kukin demos kuului johonkin Attikan fyleen eli \xe2\x80\x9dheimoon\xe2\x80\x9d sek\xc3\xa4 johonkin fylen kolmesta trittyksest\xc3\xa4.\n_START_SECTION_\nHistoria\n_START_PARAGRAPH_\nDemokset vaikuttavat olleen olemassa alun perin yksinkertaisina maa-alueiden jakoina Attikan maaseudulla. Perinteen mukaan Attika koostui kuningas Kekropsin ajalla 12 kyl\xc3\xa4st\xc3\xa4 (komos) tai kaupungista (polis), jotka Theseus yhdisti (synoikismos) Ateenaksi. N\xc3\xa4m\xc3\xa4 asutukset olivat Kekropia (= Ateena), Tetrapolis (= Marathon, Trikorythos, Probalinthos, Oinoe), Tetrakomoi (= Pireus, Faleron, Ksypete, Thymaitadai), Epakria, Dekeleia, Eleusis, Afidna, Thorikos, Brauron, Kytheros, Sfettos ja Kefisia. N\xc3\xa4ist\xc3\xa4 Kekropia, Brauron ja Epakria eiv\xc3\xa4t my\xc3\xb6hemmin olleet demoksia; ei my\xc3\xb6sk\xc3\xa4\xc3\xa4n Tetrapolis ja Tetrakomoi, mutta kukin niiden j\xc3\xa4senist\xc3\xa4 oli._NEWLINE_Varhaisten demosten m\xc3\xa4\xc3\xa4r\xc3\xa4\xc3\xa4 ei tiedet\xc3\xa4, mutta niit\xc3\xa4 oletetaan olleen alle 70. Demoksilla oli alun perin oma hallinto, prytaneion ja bule eli neuvosto. Attikan yhteenliitt\xc3\xa4misen seurauksena demokset tulivat keskushallinnon alaisiksi. Eleusis oli ainoa, joka sai pit\xc3\xa4\xc3\xa4 nimityksen polis; muutoin sit\xc3\xa4 k\xc3\xa4ytettiin vain Ateenasta._NEWLINE_Demoksista tuli merkitt\xc3\xa4vi\xc3\xa4 vasta Kleistheneen uudistusten my\xc3\xb6t\xc3\xa4 arkaaisen kauden loppupuolella vuonna 508 eaa. Uudistuksissa kansalaisuuden vaatimukseksi tuli se, ett\xc3\xa4 henkil\xc3\xb6 oli kirjattu jonkun demoksen j\xc3\xa4seneksi. Aiemmin kansalaisuus oli perustunut j\xc3\xa4senyyteen fratriassa eli perheiden ryhm\xc3\xa4ss\xc3\xa4. Samassa uudistuksessa demos-j\xc3\xa4rjestelm\xc3\xa4 toteutettiin my\xc3\xb6s Ateenan kaupungissa itsess\xc3\xa4\xc3\xa4n, jossa demoksia ei aiemmin ollut. Kansalaisiin alettiin viitata is\xc3\xa4nnimen lis\xc3\xa4ksi demonyymill\xc3\xa4 eli demokseen perustuvalla lis\xc3\xa4nimell\xc3\xa4, kuten S\xc5\x8dkrat\xc4\x93s S\xc5\x8dfroniskou Al\xc5\x8dpek\xc4\x93then, \xe2\x80\x9dSokrates Sofroniskoksen poika Alopeken demoksesta\xe2\x80\x9d.\n_START_SECTION_\nKleistheneen demokset\n_START_PARAGRAPH_\nKleistheneen uudistusten j\xc3\xa4lkeen koko Attika oli jaettu 139 demokseen. Kukin Ateenan kymmenest\xc3\xa4 fylest\xc3\xa4 eli \xe2\x80\x9dheimosta\xe2\x80\x9d oli jaettu kolmeen trittykseen eli \xe2\x80\x9dkolmannekseen\xe2\x80\x9d, ja kukin trittys koostui edelleen yhdest\xc3\xa4 tai useammasta demoksesta._NEWLINE_Demoksen johdossa oli d\xc4\x93markhos, ja sen palveluksessa oli useita muita virkamiehi\xc3\xa4. Demoksen kansalaiset valitsivat keskuudestaan virkamiehet samoin kuin papit vuosittain. Virkamiehet huolehtivat muun muassa demoksen maiden vuokrauksesta, rajojen m\xc3\xa4\xc3\xa4ritt\xc3\xa4misest\xc3\xa4, demoksen j\xc3\xa4senten (d\xc4\x93motai) kirjanpidosta ja uusien j\xc3\xa4senten hyv\xc3\xa4ksymisest\xc3\xa4. Demoksella oli yhteinen kassa. Jokaisen demoksen piti rahoittaa Ateenan armeijaa ja tarjota siihen tietty m\xc3\xa4\xc3\xa4r\xc3\xa4 miehi\xc3\xa4. Demos huolehti my\xc3\xb6s alueensa temppeleist\xc3\xa4 ja niiden kulttien noudattamisesta. Virkamiesten kauden p\xc3\xa4\xc3\xa4ttyess\xc3\xa4 n\xc3\xa4iden toimet tarkastettiin (dokimasia)._NEWLINE_Kullakin demoksella oli tietty m\xc3\xa4\xc3\xa4r\xc3\xa4 edustajia bulessa eli Ateenan neuvostossa. Edustajien m\xc3\xa4\xc3\xa4r\xc3\xa4 oli suhteutettu demoksen asukaslukuun. Demosten v\xc3\xa4est\xc3\xb6m\xc3\xa4\xc3\xa4r\xc3\xa4 vaihteli huomattavasti. Akharnai, jolla oli bulessa 22 edustajaa, oli selv\xc3\xa4sti suurin demoksista, ja sen v\xc3\xa4kiluvuksi on arvioitu noin 1\xc2\xa0000\xe2\x80\x931\xc2\xa0500 kansalaista, kun taas monella demoksella oli vain yksi edustaja, ja pienempien v\xc3\xa4kiluvuksi on arvioitu vain noin 50. Toisaalta kullakin fylell\xc3\xa4 oli 500-miehisess\xc3\xa4 bulessa samat 50 edustajaa, joten fylet ja trittykset oli koostettu demoksista niin, ett\xc3\xa4 jokaisen fylen samoin kuin jokaisen trittyksen v\xc3\xa4kim\xc3\xa4\xc3\xa4r\xc3\xa4 ja edustajam\xc3\xa4\xc3\xa4r\xc3\xa4 olivat suunnilleen samat. Seurauksena fylejen ja trittysten demosten m\xc3\xa4\xc3\xa4r\xc3\xa4t vaihtelivat huomattavastikin._NEWLINE_Demokset vastasivat alun perin tietty\xc3\xa4 maa-aluetta ja erityisesti tietty\xc3\xa4 paikkaa, jossa demoksen kansalaiset aina kokoontuivat, ja demoksen kansalaiset olivat alun perin kotoisin t\xc3\xa4lt\xc3\xa4 alueelta. Koska demoksen j\xc3\xa4senyys oli perinn\xc3\xb6llist\xc3\xa4 ja ihmiset muuttivat Attikan alueella, erityisesti maaseudulta kaupunkiin, v\xc3\xa4hitellen yhteys demoksen ja tietyn paikan v\xc3\xa4lill\xc3\xa4 heikkeni. Joissakin tapauksissa maaseutudemoksen kokoontumispaikka jopa siirrettiin Ateenan kaupunkiin.\n_START_SECTION_\nLuettelo demoksista fyleitt\xc3\xa4in\n_START_PARAGRAPH_\nSeuraavassa esitet\xc3\xa4\xc3\xa4n fylejen jako demoksiin Kleistheneen uudistuksessa vuonna 508 eaa. Se oli voimassa koko klassisen kauden. My\xc3\xb6hemmin hellenistisell\xc3\xa4 ja roomalaisella kaudella perustettiin uusia fylej\xc3\xa4 ja osa vanhoista demoksista vaihtoi fyle\xc3\xa4; n\xc3\xa4m\xc3\xa4 muutokset esitet\xc3\xa4\xc3\xa4n kutakin fyle\xc3\xa4 ja demosta k\xc3\xa4sittelev\xc3\xa4ss\xc3\xa4 artikkelissa sek\xc3\xa4 luettelossa Attikan demoksista. Katso my\xc3\xb6s: luettelo Attikan demoksista trittyksitt\xc3\xa4in.\n_START_SECTION_\nMy\xc3\xb6hempi k\xc3\xa4ytt\xc3\xb6\n_START_PARAGRAPH_\nBysantin valtakunnan aikana termill\xc3\xa4 demos viitattiin johonkin nelj\xc3\xa4st\xc3\xa4 valjakkoajojen joukkueesta, joita olivat punaiset, siniset, vihre\xc3\xa4t ja valkoiset._NEWLINE_Nykyajan Kreikassa termi demos (d\xc3\xadmos) tarkoittaa kuntaa.'